
ОТЧЕТ
ЗА ИЗПЪЛНЕНИЕ НА ПРОГРАМНИЯ БЮДЖЕТ НА 
ДЪРЖАВНАТА КОМИСИЯ ПО СИГУРНОСТТА НА ИНФОРМАЦИЯТА 
КЪМ 30.06.2026 ГОДИНА

Държавната комисия по сигурността на информацията e държавен орган, който осъществява политиката на Република България в областта на защитата на класифицираната информация, съгласно разпоредбата на чл. 4 от Закона за защита на класифицираната информация. Законът възлага на Комисията задължения, свързани с осигуряване на еднаквата защита на националната и чуждестранната класифицирана информация.
            Държавната комисия по сигурността на информацията е юридическо лице на бюджетна издръжка със седалище в гр. София. Съгласно Закона за защита на класифицираната информация ДКСИ е първостепенен разпоредител с бюджетни средства. 
           Комисията е колегиален орган, който се състои от председател, заместник-председател и трима членове. 
           При осъществяване на своите правомощия ДКСИ се подпомага от специализирана и обща администрация, под ръководството на главен секретар. 
           Отчетът за изпълнението на програмния бюджет на Държавна комисия по сигурността на информацията към 30 юни 2026 г. обхваща степента на изпълнение на заложените стратегически цели и задачи.
            Разходите по бюджета на ДКСИ за първото полугодие на 2026 г. са отчетени във функционална област „Защита на класифицираната информация“ и бюджетна програма „Организиране, осъществяване, координиране и контролиране на дейността по защита на класифицираната информация и осигуряване на еднаквата й защита в национален и международен план“. 

                        
Отчет на приходите по бюджета на ДКСИ към 30.06.2026 г.
Отчет на приходите по бюджета към 30 юни 2026 г.
	ПРИХОДИ (в евро)
	Отчет към 30 юни 2026 г.

	Общо приходи:
	10 953

	 Приходи и доходи от собственост
	10 255

	 Други приходи
	1 178

	 Внесен ДДС и други данъци върху  продажбите        
	- 480



Към 30.06.2026 г. са отчетени приходи в размер на 10 953 евро, в т. ч. нетни приходи от продажби на услуги на стойност 10 255 евро (приходи от нощувки в Учебния център на ДКСИ в гр. Банкя, където се провеждат обучения по защита на класифицираната информация; други приходи на стойност 1 178  евро (приходи от събрани глоби по наказателни постановления на стойност 208 евро, приходи от брак на 2 броя автомобили в размер на 760 евро, възстановени разноски по съдебни дела в размер на 201 евро и реализирани курсови разлики в размер на 9 евро), а със знак минус са отразени платения данък върху реализираните приходи от стопанска дейност и  внесения  туристически данък  (-480) евро.
Отчет на разходите по бюджета на ДКСИ към 30.06.2026 г.
Отчетът на разходите по бюджетната програма на ДКСИ, разпределени по показатели е, както следва:
	№
	РАЗХОДИ (в евро)
	Отчет към 30 юни 2026 г.

	
	4800.01.00  Функционална област „Защита на класифицираната информация“

	
	4800.01.01 Бюджетна програма „Организиране, осъществяване, координиране и контролиране на дейността по защита на класифицираната информация и осигуряване на еднаквата й защита в национален и международен план“

	I.
	Общо ведомствени разходи
Персонал
Издръжка
Капиталови разходи
	5 035 186
4 520 967
483 521
30 698

	II.
	Администрирани разходни параграфи по бюджета - общо
	

	III.
	Общо разходи (I+II)
	5 035 186



         Отчетените ведомствени разходи  по бюджета на ДКСИ към 30.06.2026 г. са в размер на   
  5 035 186 евро.
            Средствата за персонал включват: разходи за заплати и всички допълнителни елементи към възнагражденията на членовете на Комисията и персонала, нает по правоотношения по Кодекса на труда, Закона за държавния служител и Закона за Министерство на вътрешните работи; възнаграждения за нещатен персонал, нает по трудови правоотношения; възнаграждения за персонал по извънтрудови правоотношения; изплащане на пари за представително облекло на държавните служители от администрацията на ДКСИ, съгласно чл. 40, ал. 1 от ЗДСл; изплащане на парични суми за облекло на държавните служители от дирекция „Специална куриерска служба” (ДСКС), неносещи униформа,  съгласно чл. 181, ал. 2 от ЗМВР; изплащане на пътни пари по време на платен годишен отпуск на служители по чл. 189, ал. 8 от ЗМВР и § 67, ал 3 и ал. 5 от ПЗР към ЗИД на ЗМВР и на служители на ДКСИ - синдикални членове; изплащане на пари за храна на държавните служители от ДСКС, съгласно чл. 181, ал. 4 във връзка с ал. 1 от ЗМВР; изплащане на пари за пропътуван километър на служители от дирекция „Специална куриерска служба”, изпълняващи куриерските маршрути по пренос на класифицирана информация (вместо командировъчни дневни пари), съгласно § 3 от допълнителните разпоредби на ПМС № 133/1993 г. и чл. 6, ал. 1 от Наредбата за командировките в страната; разходи за социално-битово и културно обслужване на персонала; обезщетения по ЗДСл, КТ и ЗМВР, в т.ч. по чл. 234, ал. 1 от ЗМВР.
             Разходите за ведомствена издръжка включват: разходи за материали - канцеларски и офис материали; хигиенни материали; консумативи за принтери, многофункционални устройства и копирни машини; материали и консумативи за поддръжка на имотите на ДКСИ; разходи за  доставка на електроенергия, вода, природен газ и парно отопление в имотите на ДКСИ; разходи за горива и смазочни материали за служебните автомобили; работно облекло за служителите по ТПО. Голяма част от разходите за издръжка са разходи за външни услуги като:  поддръжка на съоръженията и системите в административната сграда на ДКСИ в гр. София и имотите в страната; стационарни телефони, GSM-услуги и интернет-услуги, GPS-услуги за  автомобилите на Дирекция „Специална куриерска служба“,  техническо обслужване на служебните автомобили; разходи за издаване и подновяване на сертификати; разходи за охрана (СОТ) в куриерските пунктове във Враца, Монтана, Шумен, Добрич, Варна и Пловдив; разходи за комплексно трудово-медицинско обслужване, съгласно ЗЗБУТ; разходи за наем на жилища на представителите на ДКСИ в Постоянната делегацията на Република България към НАТО и в Постоянното представителство на Република България към Европейския съюз; общи експлоатационни разходи за Постоянната делегацията на РБ към НАТО и в Постоянното представителство на Република България към Европейския съюз. Към разходите за издръжка се включват и: разходите за краткосрочни командировки в страната и чужбина и дългосрочни командировки в чужбина на представители на ДКСИ в Постоянната делегацията на Република България към НАТО и в Постоянното представителство на Република България към Европейския съюз; разходи за застраховки на имотите и служебните автомобили на ДКСИ, разходи данъци и такси, други.
              Изразходваните средства за капиталови разходи за първото полугодие на 2026 г. включват:  основен ремонт на имот - публична държавна собственост, предоставен на ДКСИ за нуждите на Куриерски пункт - Пловдив, в изпълнение на Решение на Министерски съвет № 601 от 29.08.2025 г. за безвъзмездно предоставяне за управление на имот - публична държавна собственост, на Държавната комисия по сигурността на информацията, с отпаднала необходимост за Министерството на вътрешните работи; доставка и монтаж на входна и блиндирана врата за новопридобития имот в гр. Пловдив  и плащане на годишен абонамент за правно-информационна система АПИС. 
              Извършените разходи по бюджета на ДКСИ към 30.06.2026 г. са изцяло съобразени с изпълнението на стратегическите и оперативните цели на ДКСИ.
              Показателите за изпълнението на бюджетната програма дават информация за дейността, резултатите и постиженията на Държавната комисия по сигурността на информацията през първото полугодие на 2026 г.
Отчет на показателите за изпълнение на бюджетната програма
	
ПОКАЗАТЕЛИ ЗА ИЗПЪЛНЕНИЕ
	Мерна единица
	Целева стойност
	    Отчет
      към 
30 юни 2026 г.

	1. Издадени актове по ЗЗКИ, включително разрешения за достъп до класифицирана информация
	бр.
	400
	483

	2. Издадени разрешения за унищожаване на документи, съдържащи класифицирана информация
	бр.
	500
	411

	3. Извършени проверки по глава V от ЗЗКИ
	бр.
	12 000
	10 136

	4. Разгледани жалби по актове на органи по ЗЗКИ
	бр.
	20
	40

	5. Въведени документи в регистъра по чл. 35 от ЗЗКИ
	бр.
	250 000
	296 528

	6. Извършени проверки по разкриване на регистратури за класифицирана информация и проверки за състоянието на изградените регистратури, прилаганите мерки, способи и средства за физическа сигурност на класифицираната информация в организационните единици	
	бр.
	20
	9

	7. Участие в международните формати на ЕС и НАТО по защита на класифицирана информация
	процент
	100
	100

	8. Обучени лица за работа с класифицирана информация
	бр.
	500
	336

	9. Пренесени и доставени документи и/или материали, съдържащи класифицирана информация
	бр.
	200 000
	101 587



Стратегически цели на ДКСИ и дейности за изпълнение на бюджетната програма
Стратегическите цели на ДКСИ  за 2026 г. са:
1. Защита на класифицираната информация от нерегламентиран достъп и осигуряване на нейната еднаква защита. 
2. Усъвършенстване, развитие, координация и общ контрол на националната система за защита на класифицираната информация чрез прилагане на мерки по персонална, документална, физическа, индустриална сигурност, сигурност на комуникационните и информационните системи и криптографска сигурност.
3. Защита на класифицираната информация, предоставяна на Република България от друга държава и/ или международна организация.
4. Усъвършенстване на системата за обучение по защита на класифицирана информация с цел изграждане на съзнание за сигурност сред лицата, ангажирани с дейности по опазване и защита на класифицираната информация. 
5. Подобряване на институционалния и административен капацитет на ДКСИ за успешно изпълнение на мисията и функциите.
За ефективно изпълнение на бюджетната програма „Организиране, осъществяване, координиране и контролиране на дейността по защита на класифицираната информация и осигуряване на еднаквата й защита в национален и международен план“ ДКСИ извършва следните видове дейности:             
             1. Усъвършенстване, развитие, координация и контрол на националната система за защита на класифицираната информация в контекста на изискванията на НАТО и ЕС по персонална, документална, физическа, индустриална сигурност, сигурност на комуникационните и информационните системи и криптографска сигурност. 
             2. Актуализиране на нормативната база, регулираща обществените отношения, свързани със защитата на класифицираната информация.
            3. Изучаване и практическо прилагане на регламентиращите документи в областта на защитата на класифицираната информация и тяхното привеждане в съответствие с изискванията на НАТО и ЕС.
            4. Задълбочаване на координацията и контрола в областта на класифицираната информация в отношенията с другите служби за сигурност и служби за обществен ред.
            5. Участие във ведомствени и междуведомствени работни групи по видовете сигурност  на класифицираната информация.
            6. Подобряване на взаимодействието с организационните единици и оказване на методическа помощ за правилното прилагане на правилата за защита на класифицираната информация. 
            7. Организиране и контролиране на дейностите по обучение за работа с класифицирана и чуждестранна класифицирана информация на служителите по сигурността на информацията и служителите в организационните единици, получили достъп до класифицирана информация.
           8. Извършване на периодични дейности по акредитиране на комуникационните и информационните системи (КИС) на ДКСИ. Извършване на дейности по акредитиране и преакредитиране на КИС за работа с чуждестранна класифицирана информация, класифицирана информация на НАТО и ЕС и точки на присъствие на КИС на НАТО и ЕС.
           9. Оптимизиране на работата по защита на чуждестранната класифицирана информация и активизиране участието на експерти на ДКСИ в мероприятия по осъществяване на международните контакти на двустранна и многостранна основа.
           10. Участие на представители на ДКСИ в заседания и работни групи на органите на НАТО и ЕС.
           11. Подготовка и организация за подписване на двустранни споразумения в областта за защита на класифицираната информация с държави и международни организации, с които Република България има активно икономическо и политическо сътрудничество. 
           12. Създаване и поддържане на единни регистри на издадените, отнетите или прекратените разрешения, удостоверения, сертификати и потвърждения, на отказите за издаването или прекратяването на такива, както и регистър на материалите и документите, съдържащи класифицирана информация, представляваща държавна или служебна тайна. 
           13. Популяризиране на дейността на ДКСИ чрез отразяване в интернет страницата на комисията на международната дейност, дейността по обучението за работа с класифицирана информация, провеждането на работни срещи по въпроси относно приложението на ЗЗКИ. 
           14. Осигуряване на оптимална организационна структура и укрепване на административния капацитет.
           15. Осигуряване финансовото и ресурсно обслужване на Комисията.

             Регулаторна рамка на системата за защита на класифицираната информация - изменения в ЗЗКИ и актовете по прилагането му.   
Hормативната уредба в областта на класифицираната информация остана непроменена през първите шест месеца на 2026 г. В исторически план, от 2002 г. насам законодателството е претърпяло съществени реформи само три пъти, докато останалите изменения са били чисто технически. Този нормативен интензитет показва изключителна стабилност, която ДКСИ следи и анализира съгласно чл. 9, т. 4 от ЗЗКИ. Високата оценка за устойчивост на българското законодателство се споделя и от международните партньори. Експертните проверки от страна на ЕС и НАТО неизменно заключават в докладите си, че правната ни система е всеобхватна, солидна и гарантира надеждни механизми за сигурност.
Що се отнася до съдебните производства, образувани срещу актове на ДКСИ, през първото полугодие на 2026 г. ВАС е постановил 16 акта по образувани пред него производства срещу решения на ДКСИ, по повод жалба срещу откази, отнемания и прекратявания на разрешения за достъп до класифицирана информация. По 12 от тях, съдът оставя в сила решенията на ДКСИ и по 4 отменя решенията на ДКСИ.


ОТЧЕТ НА ИЗВЪРШЕНИТЕ ДЕЙНОСТИ ПРЕЗ ПЪРВОТО ПОЛУГОДИЕ НА 2026 ГОДИНА ЗА ИЗПЪЛНЕНИЕ НА БЮДЖЕТНАТА ПРОГРАМА „ОРГАНИЗИРАНЕ, ОСЪЩЕСТВЯВАНЕ, КООРДИНИРАНЕ И КОНТРОЛИРАНЕ НА ДЕЙНОСТТА ПО ЗАЩИТА НА КЛАСИФИЦИРАНАТА ИНФОРМАЦИЯ И ОСИГУРЯВАНЕ НА ЕДНАКВАТА Ѝ ЗАЩИТА В НАЦИОНАЛЕН И МЕЖДУНАРОДЕН ПЛАН“
През 2026 г. ДКСИ продължи своята дейност в изпълнение на чл. 1, ал. 2 от ЗЗКИ по организацията и контрола на Националната система за защита на класифицираната информация в тясно взаимодействие с компетентните органи, с цел недопускане на нерегламентиран достъп до класифицирана информация.
Към 30.06.2026 г. Държавната комисия по сигурността на информацията проведе 51 редовни заседания, на които разгледа процедури, свързани с прилагането на мерките за защита на класифицираната информация по отделните видове сигурност и взе решения, свързани с:
–	издаване на разрешения за достъп до класифицирана информация на лицата, предложени за назначаване като служители по сигурността на информацията след извършване на проучване, съвместно със службите за сигурност;
–	издаване на сертификати и потвърждения за достъп, потвърждаващи пред чуждестранни власти, че български физически или юридически лица притежават разрешение, съответно удостоверение;
· извършване на проучване, съвместно със службите за сигурност на български граждани, които кандидатстват за заемане на длъжност или за изпълнение на конкретно възложени задачи, налагащи работа с класифицирана информация на друга държава или международна организация;
–	постъпили жалби срещу актове на отнемане, отказ и прекратяване на разрешения за достъп до класифицирана информация, издадени от проучващите органи;
–	разкриване и закриване на регистратури за класифицирана информация, издаване, потвърждаване и анулиране на уникални идентификационни номера;
–	постъпили справки от ДАНС за резултатите от извършените проверки по реда на прекия контрол;
· предложения от организационните единици за унищожаване на документи и материали, съдържащи класифицирана информация;
· предложения от организационните единици за удължаване на срока на защита на документи и материали, съдържащи класифицирана информация;
· вземане на решения по чл. 9, т. 9а в случаите по чл. 45а, ал. 3 от ЗЗКИ;
–	издаване на сертификати за сигурност на комуникационни и информационни системи, предназначени за работа с класифицирана информация на НАТО и ЕС и съгласуване на издаването на сертификати на КИС за определен период;
–	предоставяне на класифицирана информация на други държави;
–	международното сътрудничество в областта на защитата на класифицираната информация и изпълнението на задълженията на ДКСИ като Национален орган по сигурността в контекста на членството на Република България в НАТО и ЕС;
–	координацията и взаимодействието с ръководителите и служителите по сигурността на информацията на службите за сигурност, службите за обществен ред и организационните единици за изпълнение на мерките по видовете сигурност на информацията.
Проведени са 551 консултации със служители от организационните единици и граждани, на които са обсъдени и разяснени поставени въпроси, свързани с прилагане на законовата и подзаконовата нормативна уредба по ЗЗКИ; процедурите по издаване на потвърждения за предоставяне на достъп и мотивирани становища за достъп до класифицирана информация на НАТО и на ЕС на български граждани, кандидати за работа или служители в структурите на двете организации и по искания на Национални органи по сигурността; прилагането на мерките в областта на индустриалната сигурност; промяната на нивото на класификация на информацията, съхранявана в регистратурите; промяната и премахването на нивата на класификация на документи; реда за унищожаване на документи и материали, съдържащи класифицирана информация и други.
   Дейност по видове сигурност
   Персонална сигурност
   Персоналната сигурност е система от принципи и мерки, прилагани от компетентните органи спрямо лица с цел гарантиране на тяхната надеждност с оглед защита на класифицираната информация. Принципите и мерките по персонална сигурност включват принципа „необходимост да се знае”, процедурата по проучване на лицата и издаването на разрешение за достъп по глава пета от ЗЗКИ, провеждането на обучение на лицата по реда на закона и правилника за неговото прилагане и осъществяването на контрол в тази област (чл. 83, ал. 1 и 2 от ЗЗКИ).
             В периода 01.01.2026 - 30.06.2026 г. ДКСИ е взела решения по 314 процедури в областта на персоналната сигурност, свързани с проучванията за надеждност на служители по сигурността на информацията (ССИ), издаването на разрешения по реда на чл. 9, т. 9а от ЗЗКИ, издаването на потвърждения за предоставяне на достъп до КИ на НАТО и ЕС, мотивирани становища за предоставяне на  достъп до класифицирана информация на ЕС от структури на ЕС.
             ДКСИ издаде 198 разрешения за достъп до класифицирана информация на служители по сигурността на информацията, разпределени по нива на достъп „Строго секретно“, „Секретно“ и „Поверително“.
             ДКСИ прекрати 151 разрешения за достъп до класифицирана информация на служители по сигурността на информацията поради изтичане на техния срок или отпадане на необходимостта. През първата половина на 2026 г. не са издавани отнемания на разрешения за достъп до класифицирана информация на ССИ. Няма издадени откази за достъп на тази категория лица.  
          През отчетния период ДКСИ издаде 7 разрешения и 6 прекратявания на разрешения за достъп до класифицирана информация на лица с установена принадлежност към Държавна сигурност и разузнавателните служби на БНА.
             Към 30.06.2026 г. в единните регистри на ДКСИ са постъпили 9 461 разрешения, 9367 прекратявания, 15 отнемания и 16 отказа за достъп до класифицирана информация, издадени от проучващите органи.
            Съгласно критериите за надеждност в регламентиращите документи на НАТО и ЕС и при спазване на принципа „Необходимост да се знае”, по искане на международни органи, през отчетния период ДКСИ издаде общо 40  потвърждения за достъп до класифицирана информация на НАТО и/или на ЕС на служители, изпълняващи задачи с необходим достъп. 
            Съвместно със службите за сигурност ДКСИ извършва проучвания на български граждани, които кандидатстват за заемане на длъжности или за изпълнение на конкретно възложени задачи, налагащи работа с класифицирана информация на друга държава или международна организация. Извършени са  процедури по проучване на 84 български граждани за работа с класифицирана информация на НАТО и/или на ЕС, приключили с издаване на 40 потвърждения за достъп до класифицирана информация на НАТО и 57 мотивирани становища за издаване на съответните сертификати от структури на ЕС.
            През първите шест месеца на 2026 г. ДКСИ извърши необходимите проверки и потвърди наличието или липсата на достъп до чуждестранна класифицирана информация на 48 български граждани, кандидати за работа в международна институция по запитване от компетентните органи на НАТО, ЕС и чужди държави, с които Република България има сключени споразумения за защита на класифицирана информация.
              ДКСИ изпълнява своите контролни функции като компетентен административен орган, пред който могат да се оспорват индивидуалните административни актове на проучващите органи. Разглеждането на постъпили жалби срещу постановени от проучващите органи откази за издаване, отнемане или прекратяване на разрешение за достъп до класифицирана информация от ДКСИ през отчетния период са извършвани при спазване на принципите на безпристрастност и обективност с цел защита на правата на гражданите и защита на класифицираната информация от нерегламентиран достъп. 
           



   Физическа сигурност
              Физическата сигурност е система от общи, конкретни и специални мерки за своевременно противодействие и предотвратяване на нерегламентиран достъп до материали, документи, техника и съоръжения, представляващи класифицирана информация. ДКСИ получава актуална информация за състоянието на изградените регистратури, прилаганите мерки, способи и средства за физическа сигурност на класифицирана информация в организационните единици и за условията и реда за тяхното използване. През първото полугодие на 2026 г. ДКСИ на свои заседания разгледа получените протоколи от извършени проверки за разкриване на регистратури за класифицирана информация и издаде 3 уникални идентификационни номера (УИН) на регистратури за национална класифицирана информация и 1 УИН на регистратура за класифицирана информация на ЕС.
              През отчетния период поради настъпили структурни промени, промяна на местоположението, нивото на сигурност или промени в обстоятелствата са потвърдени 17 УИН на регистратури и контролни пунктове за националната класифицирана информация, 1 за класифицирана информация на НАТО и 1 за класифицирана информация на ЕС. Поради непълен адрес са преиздадени 9 сертификата на регистратури за национална класифицирана информация, 2 на регистратури за класифицирана информация на НАТО и 1 за класифицирана информация на ЕС. Закрити са и са анулирани УИН на 9 регистратури  и контролни пунктове за национална класифицирана информация, 3 на контролни пунктове за класифицирана информация на НАТО и 1 на регистратура за класифицирана информация на ЕС.
Документална сигурност
През първото полугодие на 2026 г. в регистъра по чл. 35 от ЗЗКИ на ДКСИ е въведена информация за 296 528 бр. документи и материали, съдържащи класифицирана информация. За същия период ДКСИ издаде 411 рeшения за унищожаване на 11 651 броя документи и материали, носители на класифицирана информация, въз основа на получени 395 броя предложения от организационни единици. ДКСИ разреши и удължаване на срока на защита на 2 741 броя класифицирани документи по преценка и искане на конкретни организационни единици.
В изпълнение на  чл. 9, т. 18 от Закона за защита на класифицираната информация дирекция „Специална куриерска служба” осъществява своята дейност по приемане, съхранение, пренасяне и доставяне на документи и/или материали, съдържащи класифицирана информация.
           За периода от 01.01.2026 г. – 30.06.2026 г. са пренесени и доставени на адресатите общо 101 587 броя пакети с материали, съдържащи класифицирана информация, от които 100 642 броя - съдържащи национална класифицирана информация и 945 броя - съдържащи класифицирана информация на НАТО и ЕС.
           В процеса на приемане, съхранение, пренасяне и доставяне на пакетите, съдържащи класифицирана информация, през изтеклия период не са констатирани данни, факти или обстоятелства, представляващи заплаха за сигурността им. 
            Във връзка с осъществяване на дейността по пренасяне на документи, съдържащи класифицирана информация, от куриерите на специализирани звена в службите за сигурност и обществен ред, органите от съдебната власт и прокуратурата и куриерите на търговските дружества, ДКСИ е издала 317 куриерски карти на служители след преминато функционално обучение от Комисията или от служителите по сигурността на информацията в организационните единици.
 Индустриална сигурност
   ДКСИ запазва координиращата си роля при иницииране и провеждане на обществени поръчки с достъп до национална класифицирана информация и такива от съществено значение за националната сигурност. Ефективното взаимодействие между ДКСИ, ДАНС и възложителите на обществени поръчки, гарантира спазването на процедурите по чл. 95 и чл. 96, ал. 2 от ЗЗКИ. Активното взаимодействие между ДКСИ, Службата на НАТО по сигурността и агенциите, възложители от НАТО позволява своевременно приключване на процедурите по индустриална сигурност за участие на български търговски дружества и техни служители – кандидати и изпълнители по класифицирани проекти на НАТО, при спазване на изискванията, принципите и стандартите на Директивата на НАТО относно класифицираните проекти и индустриалната сигурност AC (35-D/2003-REV5) и ЗЗКИ. 
                През отчетния период Комисията издаде 1 сертификат за сигурност на класифицирана информация на НАТО на българско юридическо лице по реда на индустриалната сигурност. 
                През първите шест месеца на 2026 г. стартираха процедури по проучване на 10 търговски дружества, регистрирани в базата данни на кандидатите за участие в международни процедури на НАТО.
                Държавната комисия по сигурността на информацията, в качеството на Национален орган по сигурността, координира дейността по издаване на потвърждения за достъп до класифицирана информация на чуждестранни физически и юридически лица. През първото полугодие на 2026 г. въз основа на искания от български възложители ДКСИ инициира пред компетентните органи по сигурността на други държави проверки на 6 чуждестранни търговски дружества и 45 техни служители - кандидати или изпълнители на договори, свързани с достъп до класифицирана информация. Резултатите от извършените проверки и получената информация от компетентните национални органи по сигурността своевременно са предоставени на ДАНС за предприемане на действия.
     Сигурност на комуникационните и информационните системи (КИС)
               ДКСИ осъществява общ контрол по защитата на сигурността на класифицирана информация в комуникационните и информационните системи, както и на процеса на тяхното акредитиране, в изпълнение на чл. 2 от Наредбата за сигурността на комуникационните и информационните системи.
               ДКСИ отговаря за организацията и контрола по изпълнението на международните договори, по които Република България е страна и свързаните с това процедури по акредитиране и преакредитиране на точки на присъствие на комуникационните и информационните системи на НАТО и на ЕС в изпълнение на чл. 9, т. 16 от ЗЗКИ, ДКСИ извършва акредитиране и преакредитиране на изградените точки на присъствие на КИС на НАТО и ЕС и техните разширения в Република България, съобразно тригодишния срок на валидност на декларациите за съответствие.
               Към 30.06.2026 г. от ДКСИ успешно бяха проведени и приключиха с положителен резултат две процедури по преакредитиране на точки на присъствие на защитена система за работа с класифицирана информация на ЕС, една процедура за акредитиране на новоизградена точка на присъствие на КИС на ЕС. Бяха издадени две декларации за съответствие на КИС за участие в планирани учения на НАТО. Стартирани са нови процедури за преакредитиране на една КИС на НАТО с множество разширения и на една точка на присъствие на КИС на ЕС.
             ДКСИ взе решение по 45 съгласувателни процедури за издаването на  сертификати за сигурност на КИС от Органа по акредитиране на сигурността на КИС.
               ДКСИ продължи да оказва съдействие и методическа помощ на организационните единици при акредитиране на техни КИС за работа с класифицирана информация на НАТО и ЕС, да изготвя стратегии за акредитиране на конкретни комуникационни и информационни системи и да дава указания за изготвяне на необходимите документи при участие на търговски дружества в процедури на Европейската комисия по програмите за инвестиции в отбраната.
               Оказваната методическа помощ и проведените консултации от експертите на ДКСИ през първата половина на 2026 г. по конкретни въпроси в областта на акредитиране на КИС на служители от държавните органи и институции и някои търговски дружества, спомогна за повишаване на осведомеността на организационните единици при планиране и прилагане на комплексни технически и организационни мерки за сигурност на КИС и осъществяване на по-ефективна подготовка за провеждане на процедурите по тяхното акредитиране.   За улеснение на ползвателите бяха допълнени задължителните указания на ДКСИ за реда за акредитиране на КИС за работа с класифицирана информация на НАТО и/или на ЕС.           
                Криптографска сигурност
    ДКСИ осъществява общо ръководство и контрол на дейностите по криптографска сигурност на класифицираната информация, съгласно чл. 2 от Наредбата за криптографска сигурност на класифицираната информация. 
               През отчетния период от ДКСИ не са утвърждавани криптографски планове  за използване на криптографски средства за защита на класифицираната информация на НАТО и на ЕС. 
Международна дейност   
  През първото полугодие на 2026 г. представителите на ДКСИ участваха активно в редица международни инициативи и формати. Основен приоритет в дейността на Комисията остава развиването на международнодоговорната рамка за защита на класифицираната информация, както и контролът по изпълнението на споразуменията, по които България е страна. Паралелно с това ДКСИ поставя фокус върху сътрудничеството с партньорските органи за сигурност. Това партньорство е от ключово значение за надграждане на националния капацитет и изграждане на общи механизми за противодействие срещу съвременните динамични заплахи.
Укрепването на стратегическите партньорства на двустранно, регионално и международно равнище е от съществено значение за изграждането на устойчива система за сигурност в условията на силно фрагментирана среда. Тази система функционира въз основа на международнодоговорната рамка. Тя служи като правен инструмент за развиване на сътрудничеството между Република България и нейните чуждестранни партньори в различни обществено-икономически сфери, изискващи обмен на класифицирана информация.
През периода ДКСИ продължи да развива двустранните отношения и дейностите по линия на членството в ЕС и НАТО. Дейността бе съобразена с правомощията по ЗЗКИ и външнополитическите приоритети на Република България. Ключов акцент бе поставен върху проучванията за надеждност на български граждани в структурите на Алианса и Съюза. В качеството си на Национален орган по сигурността (НОС), Комисията координираше защитата на класифицираната информация на национално ниво и представяше държавните позиции в съответните работни формати. Беше поддържано постоянно оперативно взаимодействие със Службата на НАТО по сигурността и Комитета по сигурността. Представители на ДКСИ участваха в заседанията на Комитета на НАТО по сигурността в различните негови формати, както и в семинар по персонална сигурност, проведен в Лондон, под домакинството на Националния орган по сигурността на Великобритания.
Като Национален орган по сигурността за България съгласно ЗЗКИ и Решение 2013/488/ЕС, ДКСИ контролира защитата на класифицираната информация на ЕС на национално ниво. Комисията си сътрудничи активно с институциите на Съюза и участва в ключови подготвителни органи към Съвета на ЕС, ЕК и ЕСВД. Нейни представители взеха участие в редица специализирани формати за сигурност и акредитация. Сред тях са Комитетът по сигурността (CSC) към ГСС на ЕС (включително форматите IA и SAB), Експертната група ComSEG към Европейската комисия, както и Комитетът по сигурността и Бордът по акредитация (SAB) към Европейската служба за външна дейност.
В изпълнение на чл. 9, т. 6 от ЗЗКИ, ДКСИ организира, контролира и отговаря за спазването на ангажиментите по международните договори в областта на защитата на класифицираната информация. Наличието на споразумения е от ключово значение за партньорството между държавите в сфери, изискващи споделяне на чувствителни данни. Тези документи установяват правната рамка за сигурност и са израз на взаимно доверие между страните или международните организации. Макар сами по себе си да не вменяват задължение за задължителен обмен, те разширяват възможностите за сътрудничество във всички сектори на обществения живот.
 Към месец юни 2026 г. в сила са 52 двустранни споразумения за взаимна защита и обмен, като три от тях, с Естония, Грузия и Обединеното кралство Великобритания и Северна Ирландия, са за изменения на вече действащи споразумения. 
  През първото полугодие бяха подписани договорените през 2025 г. между представители на ДКСИ и на компетентните органи на Кралство Нидерландия и Швейцарската конфедерация проекти на Споразумения за обмен и защита на класифицираната информация. Проведени и финализирани са вътрешноправните процедури за влизане в сила, като за това с Швейцарската конфедерация е получена дипломатическа нотификация за влизане в сила и предстои неговото обнародване в Държавен вестник.
Тези споразумения ще бъдат правна възможност за разширяване на сътрудничеството между България и Нидерландия и между България и Швейцария в различни сфери на обществения живот, които налагат обмен на класифицирана информация. 
  През периода продължи активната подготовка на предстоящото пленарно заседание на годишната среща на Многонационалната работна група по индустриална сигурност (MISWG), чийто домакин през месец септември ще бъде ДКСИ. Като част от този процес, представители на ДКСИ участваха в заседанието на Изпълнителния комитет на MISWG, чийто член е ДКСИ, проведено в Канада през февруари. Второто заседание на Комитета, съгласно Процедурния правилник на MISWG, се провежда в страната-председателстваща пленарна сесия. На това основание, в началото на юни в София, под домакинството на ДКСИ се състоя втората сесия на Изпълнителния комитет. 
Очакванията са в пленарната среща през септември да вземат участие над 120 представители на органи с аналогични правомощия като ДКСИ от съответните държави и международни организации.
През отчетния период представители на ДКСИ участваха в заседанията на подгрупите на MISWG, провеждани както присъствено (в Латвия), така и видеоконферентно.
Обучение по защита на класифицираната информация    
Обучението по ЗКИ е основен инструмент за осигуряване на необходимото ниво на подготовка на служителите, които работят с класифицирана информация. Чрез обучителния процес се създават условия за правилно прилагане на нормативните изисквания, изграждане на устойчиви умения и формиране на съзнание за сигурност и отговорно поведение при изпълнение на служебните задължения, включително за своевременно разпознаване на рискове и предприемане на адекватни мерки за противодействие.
Резултатите от обучителната дейност имат съществено значение за цялостното състояние и надеждно функциониране на Националната система за защита на класифицираната информация, като влияят пряко върху законосъобразното прилагане на мерките за сигурност.
През първите шест месеца на 2026 г. обучителната политика беше фокусирана върху развитието на ключови категории служители с отговорности по защита на класифицираната информация. Основен акцент беше поставен върху първоначалното и функционалното обучение на служителите по сигурността на информацията, служителите в регистратурите за класифицирана информация, както и на куриерите, осъществяващи пренос на документи и/или материали, съдържащи класифицирана информация.
   През отчетния период в Учебния център на ДКСИ в гр. Банкя бяха проведени 6 курса за обучение на служители по сигурността на информацията, в които взеха участие 108 длъжностни лица, разпределени в 4 курса за задължително първоначално обучение с 72 участници и 2 курса за текущо обучение с 36 участници.
   Подготовката на служителите, работещи в регистратурите за класифицирана информация, също заема важно място в обучителната дейност. От началото на тази година Комисията организира и проведе 8 курса за първоначално, функционално и текущо обучение на 156 завеждащи и зам.-завеждащи регистратури от организационни единици, разпределени в 4 курса за първоначално обучение с 90 участници, 2 курса за функционално обучение с 38 участници и 2 курса за текущо обучение с 28 участници.
Значително внимание беше отделено и на служителите, изпълняващи куриерски функции. През отчетния период ДКСИ проведе 2 курса за функционално обучение на куриери, в които се включиха 48 служители осъществяващи пренос на документи и/или материали, съдържащи класифицирана информация.
	С цел оказване на методическа помощ и съдействие при прилагане на съответните мерки по отделните видове сигурност за изпълнение на изискванията в нормативната уредба, ДКСИ проведе две тематични обучения за организационни единици от съдебната система и търговски дружества. 
Общо за периода от 01.01.2026 г. до 30.06.2026 г.  бяха реализирани 18 централизирани курса, като броят на обучените лица е 336 съгласно представеното разпределение по видовете курсове:  

	ПРОВЕДЕНИ ОБУЧЕНИЯ ПО ЗКИ В ПЕРИОДА 
01.01.2026 - 30.06.2026 Г.
	Брой проведени
курсове
	Брой
обучени лица

	Обучение за служители по сигурността на информацията
	6
	108

	Обучение на завеждащи регистратури.
	8
	156

	Функционално обучение на куриери.
	2
	48

	Тематични обучение по ЗКИ за служители с достъп до класифицирана информация.
	2
	24

	ОБЩО
	18
	336



     Наред с централизираното обучение, ДКСИ участва със свои експерти и лектори в 11 различни по вид изнесени обучения в организационни единици. Изнесените обучения предоставиха възможност да бъдат обсъдени актуалните въпроси и добри практики по видовете сигурност на класифицираната информация в контекста на често допускани грешки и пропуски, установени при извършване на проверките по реда на прекия контрол, както и преноса на документи и/или материали, съдържащи класифицирана информация.
      Заключение
    През първото полугодие на 2026 година Държавната комисия по сигурността на информацията продължи успешно да изпълнява възложените й функции в необходимия обем, следвайки начертаните приоритети и водена от идеята за приемственост и последователност в дейността по осигуряване на еднаква защита на класифицираната информация. По този начин Комисията запазва водещото си място като централно звено в Националната система за защита на класифицираната информация. Нейната дейност продължава своята насока към непрекъснат анализ и оценка на рисковете и опасностите пред Националната система за защита на класифицираната информация и предлагане на решения за нейното развитие и усъвършенстване. 				               

ЗАМЕСТНИК-ПРЕДСЕДАТЕЛ НА ДКСИ:
			               				ИВАЙЛО КОНАКЧИЙСКИ

